Γνωμοδότηση της Επιτροπής των Περιφερειών για:

- την «Ανακοίνωση της Επιτροπής "Από τις κατευθυντήριες γραμμές στην πράξη: εθνικά σχέδια για την απασχόληση"» και - την «Ανακοίνωση της Επιτροπής "Πρόταση κατευθυντήριων γραμμών για τις πολιτικές απασχόλησης των κρατών μελών το 1999"»

(1999/C 51/10)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την ανακοίνωση της Επιτροπής «Από τις κατευθυντήριες γραμμές στην πράξη: Εθνικά σχέδια για τη απασχόληση» [COM(98) 316 τελικό] και την ανακοίνωση της Επιτροπής: Πρόταση κατευθυντήριων γραμμών για τις πολιτικές απασχόλησης των κρατών μελών το 1999 [COM(98) 574 τελικό] 7

έχοντας υπόψη την απόφαση του Προεδρείου της, της 15ης Ιουλίου 1998 σύμφωνα με το άρθρο 198 Γ, παράγραφος 4 της Συνθήκης περί ιδρύσεως της ΕΚ, να αναθέσει την επεξεργασία γνωμοδότησης στην επιτροπή 6 «Απασχόληση, οικονομική πολιτική, εσωτερική αγορά, βιομηχανία, ΜΜΕ» 7

έχοντας υπόψη το έγγραφο περί της τοπικής δράσης για την απασχόληση που υιοθετήθηκε από το Συμβούλιο Δήμων και Περιφερειών της Ευρώπης (CEMR) στις 12 Οκτωβρίου 1998 7

έχοντας υπόψη το σχέδιο γνωμοδότησής της (CdR 279/98 rev.) το οποίο η επιτροπή 6 υιοθέτησε στις 28 Σεπτεμβρίου 1998 (εισηγητής: ο κ. Bodfish) 7

υιοθέτησε την ακόλουθη γνωμοδότηση κατά την 26η σύνοδο ολομέλειάς της στις 18 και 19 Νοεμβρίου 1998 (συνεδρίαση της 19ης Νοεμβρίου).

Α. Ιστορική αναδρομή και εισαγωγή

1. Στόχος της παρούσας γνωμοδότησης είναι η κατάθεση της συμβολής της ΕΤΠ στην αξιολόγηση της εφαρμογής των πρώτων ευρωπαϊκών κατευθυντήριων γραμμών και των εθνικών προγραμμάτων δράσης για την απασχόληση και η διατύπωση ορισμένων προτάσεων για την ανάπτυξη της συνεργασίας μεταξύ όλων των ενδιαφερομένων φορέων της Κοινότητας για την προώθηση της απασχόλησης, ώστε να αποτελέσει πολιτική άμεσης προτεραιότητας στο πλαίσιο της ΕΕ.

2. Κατά τη Σύνοδο Κορυφής του Άμστερνταμ αποφασίσθηκε η προσθήκη στη Συνθήκη ενός νέου κεφαλαίου με θέμα την απασχόληση. Ως εκ τούτου, η απασχόληση αναγνωρίζεται πλέον όχι μόνον ως ένας στόχος πολιτικής αλλά επίσης και ως ένα θέμα κοινού ενδιαφέροντος για την ΕΕ.

3. Η αναγνώριση του κοινού ενδιαφέροντος για το εν λόγω θέμα, οδήγησε στη θέσπιση ειδικών μηχανισμών με στόχο το συντονισμό των δράσεων που αναλαμβάνουν τα επιμέρους κράτη μέλη στον τομέα της πολιτικής για την απασχόληση. Η λειτουργία των εν λόγω μηχανισμών βασίζεται, κυρίως, στην υιοθέτηση ετησίων κατευθυντήριων γραμμών για την απασχόληση, στο πλαίσιο των οποίων καθορίζονται οι προτεραιότητες της πολιτικής απασχόλησης της ΕΕ, και στην αξιολόγηση των Εθνικών Σχεδίων Δράσης (ΕΣΔ) τα οποία εφαρμόζουν τα κράτη μέλη βάσει των προτεραιοτήτων που έχουν τεθεί.

4. Επίσης, έχει δοθεί στην Κοινότητα η εντολή να προβεί στην υποστήριξη και, εάν συντρέχει λόγος, στη συμπλήρωση των δράσεων των κρατών μελών. Ακόμη, κατά τη Σύνοδο Κορυφής του Άμστερνταμ συμφωνήθηκε να έχει το νέο κεφάλαιο άμεση ισχύ, δηλαδή να αρχίσει αμέσως η εφαρμογή του, χωρίς να αναμένεται η επικύρωση της Συνθήκης.

5. Οι πρώτες κατευθυντήριες γραμμές υιoθετήθηκαν από το Συμβούλιο στις 15 Δεκεμβρίου 1997, μετά την πραγματοποίηση της Συνόδου Κορυφής για την Απασχόληση του Λουξεμβούργου. Οι εν λόγω κατευθυντήριες γραμμές βασίζονται στους τέσσερις ακόλουθους πυλώνες:

- βελτίωση της απασχολησιμότητας (συμπεριλαμβανομένης της κατάρτισης και της δια βίου εκπαίδευσης καθώς και της μετακίνησης ατόμων που εξαρτώνται από την κοινωνική πρόνοια στην εργασία, μέσω μιας πιο ενεργοποιημένης αγοράς εργασίας) 7

- ανάπτυξη του επιχειρηματικού πνεύματος (συμπεριλαμβανομένης της ενθάρρυνσης της ανάπτυξης των επιχειρήσεων μέσω της μείωσης των φορολογικών βαρών, της προώθησης της αυτοαπασχόλησης, της μείωσης των γενικών εξόδων και της δημιουργίας νέων θέσεων απασχόλησης σε οικονομικό, κοινωνικό και τοπικό επίπεδο) 7

- ενίσχυση της προσαρμοστικότητας των επιχειρήσεων και των εργαζομένων σε αυτές (συμπεριλαμβανομένων του εκσυγχρονισμού της οργάνωσης της εργασίας εκ μέρους των κοινωνικών εταίρων και της προσαρμογής στις διάφορες νέες μορφές απασχόλησης μέσω της υιοθέτησης των κατάλληλων συμβάσεων που θα πρέπει να παρέχουν την ανάλογη ασφάλεια, της ανάπτυξης της κατάρτισης στο εσωτερικό των επιχειρήσεων και της πραγματοποίησης επενδύσεων σε ανθρώπινους πόρους) 7

- ενίσχυση των πολιτικών ίσων ευκαιριών (συμπεριλαμβανομένων της αντιμετώπισης του χάσματος μεταξύ των δύο φύλων ως προς την απασχόληση, του αρμονικού συνδυασμού της επαγγελματικής και της οικογενειακής ζωής, της διευκόλυνσης της επανένταξης στην αγορά εργασίας και της προώθησης της ένταξης των ατόμων με ειδικές ανάγκες στον επαγγελματικό βίο).

6. Οι τέσσερις άξονες στους οποίους στηρίζεται το κείμενο των κατευθυντήριων γραμμών, ήτοι: απασχολησιμότητα, επιχειρηματικό πνεύμα, προσαρμοστικότητα και ίσες ευκαιρίες, θα εξακολουθήσουν να είναι η βάση των κατευθυντήριων γραμμών του επόμενου χρόνου.

Η Επιτροπή εντούτοις εντοπίζει στην ανακοίνωσή της ορισμένες αδυναμίες στις κατευθυντήριες γραμμές του 1998 και επιμένει ότι είναι ανάγκη να υπάρξει μεγαλύτερη αποσαφήνιση. Οι βασικότερες αλλαγές είναι οι ακόλουθες:

- Μεγαλύτερη έμφαση στη λήψη δραστικών μέτρων

- Ενίσχυση των δεξιοτήτων στον τομέα της τεχνολογίας των πληροφοριών και ευχερέστερη πρόσβαση των πιο ηλικιωμένων εργαζομένων μέσω μεγαλύτερης έμφασης στη δια βίου εκπαίδευση

- Δημιουργία μίας αγοράς εργασίας ανοικτής προς όλους με τη διεύρυνση των κατευθυντήριων γραμμών 1998 ούτως ώστε να καταδειχθεί ότι είναι αναγκαία η συμπερίληψη όχι μόνο των μειονεκτικών ατόμων αλλά και άλλων ομάδων πληθυσμού όπως οι εθνικές μειονότητες στα πλαίσια της κατευθυντήριας γραμμής της απασχολησιμότητας

- Εκμετάλλευση του δυναμικού θέσεων απασχόλησης του τομέα των υπηρεσιών

- Συμφιλίωση της εργασίας με την οικογενειακή ζωή, ενίσχυση των κατευθυντήριων γραμμών όσον αφορά την εξασφάλιση προσφορών, βατών και υψηλής ποιότητας υπηρεσιών για τη φροντίδα των παιδιών των ελαστικών συνθηκών εργασίας.

Μεταξύ των οριζόντιων αλλαγών, οι οποίες δεν συνεπάγονται αλλαγές μεμονωμένων γραμμών αλλά οι οποίες αποτελούν ζητήματα που σύμφωνα με την Επιτροπή τα κράτη μέλη πρέπει να λάβουν υπόψη κατά την εφαρμογή των ΕΣΔ, συγκαταλέγεται και η προαγωγή της τοπικής ανάπτυξης. H Επιτροπή αναφέρει ότι ο ρόλος και οι ευθύνες των εταίρων σε περιφερειακό και τοπικό επίπεδο πρέπει να αναγνωρισθούν περισσότερο. Επισημαίνει δε ότι εφόσον όλες οι θέσεις απασχόλησης δημιουργούνται σε τοπικό επίπεδο, οι περιφερειακές και τοπικές αρχές έχουν να διαδραματίσουν σημαντικό ρόλο για την εξασφάλιση των συνθηκών υποστήριξης. Χρειάζεται συνεπώς να ενθαρρυνθούν στη χάραξη και εφαρμογή στρατηγικών για την ανάπτυξη και τη δημιουργία θέσεων απασχόλησης.

7. Η ανάληψη δράσης στον εν λόγω τομέα υπάγεται στις αρμοδιότητες της ΕΤΠ, η οποία επιθυμεί να καταθέσει τη συμβολή της στη σχετική συζήτηση πριν από τις επίσημες διαβουλεύσεις για τις κατευθυντήριες γραμμές για την απασχόληση του επόμενου έτους, κατά τη διάρκεια της Συνόδου Κορυφής που θα πραγματοποιηθεί το Δεκέμβριο στη Βιέννη.

8. Στις 13 Μαΐου 1998, η Ευρωπαϊκή Επιτροπή υιοθέτησε ανακοίνωση σχετικά με την Ευρωπαϊκή Στρατηγική Απασχόλησης με τον τίτλο «Από τις κατευθυντήριες γραμμές στην πράξη: Εθνικά σχέδια για την απασχόληση».

9. Βάσει των νέων αρμοδιοτήτων που της έχουν ανατεθεί στο πλαίσιο της Συνθήκης του Άμστερνταμ, η ΕΤΠ επιθυμεί επίσης με την έκδοση της παρούσας γνωμοδότησης να παρουσιάσει τις απόψεις της σχετικά με την προαναφερθείσα ανακοίνωση.

10. Η ΕΤΠ εκφράζει την πλήρη υποστήριξή της προς την συντονισμένη Ευρωπαϊκή Στρατηγική Απασχόλησης που εμπίπτει στην αρμοδιότητα των κρατών μελών και δηλώνει ότι θα συμμετάσχει ενεργά στις συζητήσεις που θα διεξαχθούν με αντικείμενο τις κατευθυντήριες γραμμές για την απασχόληση κατά το 1999.

11. Τέλος, η ΕΤΠ επιθυμεί να προβεί στη διατύπωση ορισμένων συστάσεων με σκοπό να βοηθήσει τις τοπικές και περιφερειακές αρχές () να διαδραματίσουν ένα ολοκληρωμένο και ενεργό ρόλο στο πλαίσιο της διαδικασίας διαβούλευσης και εφαρμογής των ΕΣΔ για την απασχόληση, προτείνοντας την πρωτοβουλία Ανάληψη δράσης σε τοπικό και περιφερειακό επίπεδο για την ενίσχυση της απασχόλησης. Αυτό συνεπάγεται την ανάληψη σχετικών δράσεων τόσο σε τοπικό όσο και σε πριφερειακό επίπεδο.

Β. Ο ρόλος των τοπικών και περιφερειακών αρχών ως προς τη δημιουργία θέσεων απασχόλησης

12. Ο ρόλος που διαδραματίζουν οι τοπικές και περιφερειακές αρχές ως προς τη δημιουργία θέσεων απασχόλησης είναι ιδιαίτερα σημαντικός 7 ως κυριότεροι εργοδότες μέσω της συμμετοχής και των αρμοδιοτήτων τους στην ανάπτυξη της τοπικής και περιφερειακής οικονομίας 7 μέσω των ευθυνών τους, όπου χρειάζεται, όσον αφορά τις υπηρεσίες απασχόλησης 7 και ένεκα της στέρεης γνώσης τους των τοπικών προβλημάτων, μέσω κυρίως της προαγωγής της κοινωνικής συμμετοχής, βρίσκονται σε ιδιαιτέρως πλεονεκτική θέση για να τονώσουν τη δημιουργία θέσεων απασχόλησης και για να συμβάλλουν στην προαγωγή νέων τύπων εργασίας που συνδέονται με την ανάπτυξη των υπηρεσιών ένεκα της αυξανόμενης ιδιωτικοποιήσεως του τομέα. Μπορούν να λαμβάνουν υπόψη τις τοπικές συνθήκες που επικρατούν στους τομείς της οικονομίας και των υποδομών καθώς και την κατάσταση της αγοράς εργασίας.

13. Από τη δεκαετία του 1970, οι τοπικές και περιφερειακές αρχές χρειάστηκε να αντιμετωπίσουν το ζήτημα της βιομηχανικής ανάδιάρθρωσης των περιοχών τους. Πράγματι σε ορισμένα κράτη, όπως η Γερμανία, συμμετέχουν ήδη από το 1920 στην αναδιοργάνωση της βιομηχανίας άνθρακα. Επίσης, λόγω της συμβολής τους στην προσέλκυση επενδυτικών κεφαλαίων και στην ανάπτυξη οικονομικών και κοινωνικών εταιρικών σχέσεων με στόχο την προώθηση της απασχόλησης, οι τοπικές και περιφερειακές αρχές διαδραματίζουν ρόλο καθοριστικής σημασίας για τη δημιουργία θέσεων απασχόλησης.

Η ανακοίνωση της Επιτροπής σχετικά με τα ΕΣΔ για την απασχόληση

14. Μετά την εξέταση των ΕΣΔ για την απασχόληση των διαφόρων κρατών μελών (στην ανακοίνωσή της με τίτλο «Από τις κατευθυντήριες γραμμές στην πράξη»), η Επιτροπή κατέδειξε ότι ο βαθμός συμμετοχής των τοπικών και περιφερειακών αρχών στη διαδικασία διαβουλεύσεων και εφαρμογής των ΕΣΔ διαφέρει σημαντικά από το ένα κράτος μέλος στο άλλο. Επίσης η Επιτροπή διαπίστωσε ότι στην κατάρτιση ορισμένων εξ αυτών υπήρξε σαφής συμμετοχή των τοπικών και περιφερειακών αρχών ενώ ορισμένα άλλα προέβλεπαν τη λήψη μέτρων απευθείας από τις τοπικές και περιφερειακές αρχές. Παρά το γεγονός αυτό σε ορισμένα ΕΣΔ δεν υπήρχε παρά μία απλή αναφορά στις τοπικές και περιφερειακές αρχές.

Διαβούλευση με τις τοπικές και περιφερειακές αρχές με αντικείμενο τα ΕΣΔ

15. Παρά το γεγονός ότι στην ανακοίνωσή της η Επιτροπή συγχαίρει τα κράτη μέλη για το γεγονός ότι εφαρμόζουν μία περιεκτική στρατηγική, η ΕΤΠ (μετά από εξέταση της κατάστασης με τις εθνικές ενώσεις των τοπικών και περιφερειακών αρχών των κρατών μελών) επιθυμεί να επισημάνει ότι, στην πράξη, δεν υπήρξε ολοκληρωμένη εξέταση των ΕΣΔ σε όλα τα κράτη μέλη. Η ΕΤΠ ζητεί από τα κράτη μέλη της Ευρωπαϊκής Ένωσης να ενσωματώσουν τις απόψεις των τοπικών και περιφερειακών αρχών στα ΕΣΔ που καταρτίζουν.

Ο ρόλος των τοπικών και περιφερειακών αρχών στην εφαρμογή των ΕΣΔ για την απασχόληση

16. Στην ανακοίνωση της Επιτροπής αναγνωρίζεται, μετά την ολοκλήρωση της αρχικής αξιολόγησης των ΕΣΔ, η ανάγκη να ενισχυθεί η τοπική και περιφερειακή διάσταση της πολιτικής για την απασχόληση. Στην ανακοίνωση αναγνωρίζεται το γεγονός ότι ο υφιστάμενος βαθμός αποκέντρωσης και αυτονομίας σε τοπικό επίπεδο διαφέρει από το ένα κράτος μέλος στο άλλο, αλλά διατυπώνεται η σύσταση να υπάρξει μεγαλύτερη ενσωμάτωση των τοπικών πρωτοβουλιών στις κατευθυντήριες γραμμές και στα ΕΣΔ που θα καταρτισθούν στο μέλλον.

17. Η ΕΤΠ υποστηρίζει την ανάλυση της Επιτροπής. Η ΕΤΠ προτείνει την θέσπιση μίας πρωτοβουλίας, με τίτλο Ανάληψη δράσης σε τοπικό και περιφερειακό επίπεδο για την ενίσχυση της απασχόλησης 1999, για να παρακινηθούν οι τοπικές και περιφερειακές αρχές και να λάβουν τα κατάλληλα μέτρα για την τήρηση των κατευθυντήριων γραμμών στους τομείς της αρμοδιότητάς τους.

Η ανακοίνωση και οι μελλοντικές κατευθυντήριες γραμμές

18. Η ανακοίνωση της Επιτροπής αναφέρεται σε διάφορα θέματα, τα οποία θα πρέπει να εξετασθούν διεξοδικότερα στο πλαίσιο των επικείμενων Κατευθυντήριων Γραμμών για την απασχόληση για το 1999. Μεταξύ των εν λόγω θεμάτων περιλαμβάνεται: «Η ενίσχυση της τοπικής διάστασης της στρατηγικής για την απασχόληση, όπου τα κράτη μέλη πρέπει να ενσωματώσουν τοπικές πρωτοβουλίες και νέες πηγές εργασίας στην κοινωνική οικονομία σε μία συνολική στρατηγική ανάπτυξης και την ανάπτυξη ολοκληρωμένων και αειφόρων στρατηγικών ανάπτυξης σε τοπικό επίπεδο από παράγοντες».

19. Η ΕΤΠ πιστεύει ότι η προτεινόμενη πρωτοβουλία «Ανάληψη δράσης σε τοπικό και περιφερειακό επίπεδο για την ενίσχυση της απασχόλησης 1999» μπορεί να συμβάλει σημαντικά στην ενίσχυση της τοπικής διάστασης της στρατηγικής για την απασχόληση. Εντούτοις, η ΕΤΠ θεωρεί ότι θα πρέπει να διατεθούν στις τοπικές και περιφερειακές αρχές οι κατάλληλοι πόροι ώστε να ανταποκριθεί προς τα νέα της καθήκοντα σχετικά με την απασχόληση που προβλέπει η Συνθήκη του Άμστερνταμ.

«Ανάληψη δράσης σε τοπικό και περιφερειακό επίπεδο για την ενίσχυση της απασχόλησης 1999»

20. Η ΕΤΠ προτείνει την ανάληψη μίας πρωτοβουλίας που θα δίδει τη δυνατότητα στις τοπικές και περιφερειακές αρχές να προωθήσουν την εφαρμογή των ΕΣΔ για την απασχόληση.

21. Η εν λόγω πρωτοβουλία, που θα μπορούσε να αποκληθεί «Τοπική Δράση για την Απασχόληση 1999», μπορεί να υλοποιηθεί μέσω των εθνικών ενώσεων τοπικών και περιφερειακών αρχών και των πανευρωπαϊκών δικτύων. Παρά το γεγονός ότι η ΕΤΠ δεν διαδραματίζει άμεσο και ενεργό ρόλο στην εφαρμογή των ΕΣΔ, ο ρόλος αυτός μπορεί να ανατεθεί στις επιμέρους τοπικές και περιφερειακές αρχές, στα πανευρωπαϊκά δίκτυά τους, καθώς και στους ΟΤΑ στα κράτη μέλη.

22. Η εν λόγω πρωτοβουλία μπορεί να αποτελέσει ένα μηχανισμό ενθάρρυνσης των τοπικών αρχών για την ανάληψη δεσμεύσεων σχετικά με τους τέσσερις πυλώνες των υφιστάμενων κατευθυντήριων γραμμών για την απασχόληση.

23. Η ΕΤΠ θεωρεί ότι μέσω της εν λόγω πρωτοβουλίας θα επιτευχθεί:

- η προώθηση των διαβουλεύσεων μεταξύ των εθνικών ενώσεων των τοπικών και περιφερειακών αρχών και των κυβερνήσεων των κρατών μελών με αντικείμενο τις νέες κατευθυντήριες γραμμές για την απασχόληση 7

- η ενίσχυση της συμμετοχής των τοπικών αρχών στα ΕΣΔ για την απασχόληση, μέσω της οποίας θα καταστεί δυνατή η πιο ολοκληρωμένη προετοιμασία των ΕΣΔ στο πλαίσιο των κρατών μελών 7

- ο σαφέστερος προσδιορισμός των τοπικών και περιφερειακών προτεραιοτήτων, καθώς οι εν λόγω εταίροι θα γνωρίζουν και θα κατανοούν καλύτερα τις εφαρμοζόμενες διαδικασίες και θα προβαίνουν στην παρακολούθηση και την αξιολόγηση των μελλοντικών αναγκών και θα προσδιορίζουν πιο εμπεριστατωμένα τις διάφορες προτεραιότητες.

24. Η ΕΤΠ καλεί την Επιτροπή να εξετάσει κατά πόσο είναι δυνατή η υποστήριξη των δύο ουσιαστικών στοιχείων της πρωτοβουλίας «Τοπική και Περιφερειακή Δράση για την Απασχόληση 1999», τόσο από το Ευρωπαϊκό Κοινωνικό Ταμείο όσο και από τους πόρους που διατίθενται για τα τοπικά σύμφωνα απασχόλησης. Προτείνει την κατάρτιση δύο υποσυστημάτων για τη μεγαλύτερη συμμετοχή των τοπικών και περιφερειακών αρχών στα ΕΣΔ, μέσω της Τοπικής Δράσης για την Απασχόληση 1999:

1) Χρησιμοποίηση του υπάρχοντος συστήματος και θέσπιση ενός καινούριου συστήματος βραχυπρόθεσμων ανταλλαγών μεταξύ υπαλλήλων και εκλεγμένων εκπροσώπων των τοπικών και περιφερειακών αρχών που εργάζονται σε παρεμφερείς τομείς δημιουργίας θέσεων απασχόλησης, με ειδική επικέντρωση στις τοπικές δράσεις που μπορούν να συμβάλουν στην εφαρμογή των κατευθυντήριων γραμμών. Στο πλαίσιο των εν λόγω ανταλλαγών οι συμμετέχοντες εκπρόσωποι των διαφόρων κρατών μελών θα μπορούν να διαμένουν μερικές εβδομάδες σε ένα άλλο κράτος μέλος για να κατανοήσουν το διαφορετικό τρόπο προσέγγισης του ζητήματος της προώθησης της απασχόλησης σε τοπικό επίπεδο που έχει υιοθετηθεί στο εν λόγω κράτος μέλος. Οι ανταλλαγές αυτές θα βοηθήσουν στον εντοπισμό και την προαγωγή των καλύτερων πρωτοβουλιών συγκριτικής αξιολόγησης.

2) Καθιέρωση Βραβείων «καλύτερης επίδοσης στον τομέα της απασχόλησης» για τις πόλεις και τις περιφέρειες, ώστε να αποτελέσουν σημεία αναφοράς. Μεταξύ των κριτηρίων επιλογής μπορούν να περιληφθούν το επίπεδο, ο βαθμός επιτυχίας και η πρωτοβουλία που έχουν επιδείξει οι πόλεις και οι περιφέρειες στο πλαίσιο της εφαρμογής των τεσσάρων πυλώνων των υφιστάμενων κατευθυντήριων γραμμών για την απασχόληση.

H πληροφόρηση και τα παραδείγματα από τις δύο αυτές πρωτοβουλίες διατίθενται στο κοινό από την Επιτροπή μέσω της ηλεκτρονικής σελίδα της (Internetsite).

25. Η εν λόγω πρωτοβουλία, που θα μπορούσε να αποκαλεσθεί «Τοπική Δράση για την Απασχόληση 1999» μπορεί να καταστεί ιδιαιτέρως χρήσιμος μηχανισμός προκειμένου να διασφαλισθεί ότι η προτεραιότητα που δίδει η ΕΕ στην προώθηση της απασχόλησης και στη δημιουργία θέσεων απασχόλησης υποστηρίζεται επαρκώς σε τοπικό επίπεδο.

26. Η ΕΤΠ θεωρεί ότι η ενίσχυση της απασχόλησης μπορεί να επιτευχθεί καλύτερα με την ανάληψη δράσης σε τοπικό επίπεδο από ό,τι με την ανάληψη δεσμεύσεων σε επίπεδο εθνικής και ευρωπαϊκής πολιτικής. Η ΕΤΠ καλεί την Επιτροπή να συνεχίσει να υποστηρίζει τις τοπικές πρωτοβουλίες για την προώθηση της απασχόλησης.

27. Η Τοπική Δράση για την Απασχόληση 1999 μπορεί να προωθηθεί μέσω της ΕΤΠ, της Επιτροπής και των ευρωπαϊκών δικτύων των τοπικών και περιφερειακών αρχών, καθώς και των συλλογικών οργάνων εκπροσώπησης αυτών σε εθνική κλίμακα.

Γ. Συμπεράσματα και συστάσεις

28. Η ΕΤΠ υποστηρίζει πλήρως την ευρωπαϊκή στρατηγική για την απασχόληση καθώς και τις κατευθυντήριες γραμμές. Επίσης, εκφράζει την επιθυμία να διαδραματίσει ενεργό ρόλο στο πλαίσιο των διαβουλεύσεων με αντικείμενο τα ΕΣΔ για την απασχόληση, καθώς και στη διαδικασία εφαρμογής τους.

29. Η ΕΤΠ επικροτεί το γεγονός ότι η Επιτροπή (στο Προοίμιο των προτάσεών της για τις κατευθυντήριες γραμμές για την απασχόληση 1999) αναγνωρίζει περισσότερο το ρόλο και τις ευθύνες των τοπικών και περιφερειακών αρχών για τη δημιουργία θέσεων απασχόλησης σε τοπικό επίπεδο.

30. Η ΕΤΠ καλεί τα κράτη μέλη της Ευρωπαϊκής Ένωσης να διασφαλίσουν τη δυνατότητα συμμετοχής όλων των εταίρων και όλων των κρατών μελών στην κατάρτιση των ΕΣΔ και έτσι, να ενισχύσει τις τοπικές και περιφερειακές πρωτοβουλίες για την αύξηση της απασχόλησης.

31. Η ΕΤΠ πιστεύει ότι η σύνδεση των ΕΣΔ με το πλαίσιο που θεσπίσθηκε για το νέο στόχο 3 είναι καθοριστικής σημασίας, και υποστηρίζει τη Σύσταση της Επιτροπής όσον αφορά τη μεγαλύτερη ολοκλήρωση μεταξύ του στόχου 3, του Ευρωπαϊκού Κοινωνικού Ταμείου και του ΕΣΔ για την απασχόληση.

32. Το θέμα της ανάπτυξης των αρμοδιοτήτων είναι σημαντικό για τους εργοδότες που δρουν σε τοπικό και περιφερειακό επίπεδο. Η ανάπτυξη αρμοδιοτήτων είναι σημαντικός παράγων για την ανάπτυξη επιχειρήσεων και για να δοθεί η δυνατότητα στους εργαζόμενους να αντιμετωπίσουν τις αλλαγές και συνεπώς, να εμποδίσουν έμμεσα την ανεργία και την περιθωριοποίηση.

33. Η ΕΤΠ επιθυμεί να τονίσει το ζήτημα της ισότητας όσον αφορά τα θέματα των κατευθυντήριων γραμμών της απασχόλησης, ιδίως όταν το προσωπικό των δημοσίων επιχειρήσεων, τοπικού ή περιφερειακού επιπέδου, αποτελείται κατά 80 % τουλάχιστο από γυναίκες.

34. Η ΕΤΠ διατυπώνει τις ακόλουθες πρακτικές συστάσεις με στόχο την ενίσχυση των κατευθυντήριων γραμμών για την απασχόληση και τη μεγαλύτερη συμμετοχή των τοπικών και περιφερειακών αρχών στις διαβουλεύσεις και στην εφαρμογή των ΕΣΔ για την απασχόληση:

- συνιστά στις τοπικές και περιφερειακές αρχές να ενεργήσουν για την υλοποίηση των Κατευθυντήριων Γραμμών για την απασχόληση, μέσω της Τοπικής Δράσης για την Απασχόληση 1999 στους τομείς της αρμοδιότητάς τους.

- να διαβιβάσει την παρούσα γνωμοδότηση προς το Συμβούλιο ενόψει της Συνόδου Κορυφής που θα πραγματοποιηθεί στη Βιέννη το Δεκέμβριο του 1998, με σκοπό να ληφθεί υπόψη κατά τις συζητήσεις σχετικά με το σχέδιο Κατευθυντήριων Γραμμών για την Απασχόληση για το 1999.

Βρυξέλλες, 19 Νοεμβρίου 1998.

Ο Πρόεδρος της Επιτροπής των Περιφερειών

Manfred DAMMEYER

() Στο πλαίσιο αυτό η ΕΤΠ τονίζει ιδιαιτέρως τη σημασία που έχει η δέσμευση των αιρετών τοπικών και περιφερειακών οργάνων.